Document ID: 32014R0374

EUROOPAN PARLAMENTIN JA NEUVOSTON ASETUS (EU) N:o 374/2014,
annettu 16 päivänä huhtikuu 2014,
Ukrainasta peräisin oleviin tavaroihin sovellettavien tullien alentamisesta tai poistamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
noudattavat tavallista lainsäätämisjärjestystä,
sekä katsovat seuraavaa:
(1)
Ukraina on yksi Euroopan naapuruuspolitiikan ja itäisen kumppanuuden ensisijaisista kumppanimaista. Unioni on pyrkinyt luomaan Ukrainaan kahdenvälistä yhteistyötä pidemmälle meneviä läheisempiä suhteita, jotka kattavat vaiheittaisen etenemisen kohti poliittista assosiaatiota ja taloudellista yhdentymistä. Tätä taustaa vasten vuosina 2007-2011 neuvoteltiin Euroopan unionin ja sen jäsenvaltioiden sekä Ukrainan välinen assosiaatiosopimus, jäljempänä ’assosiaatiosopimus’, johon sisältyy pitkälle menevä ja laaja-alainen vapaakauppa-alue, jäljempänä ’DCFTA’, ja molemmat osapuolet parafoivat sen 30 päivänä maaliskuuta 2012. DCFTA:n määräysten mukaisesti unioni ja Ukraina perustavat vapaakauppa-alueen assosiaatiosopimuksen voimaantulosta alkavan, enintään 10 vuoden siirtymäkauden aikana tullitariffeja ja kauppaa koskevan yleissopimuksen 1994 XXIV artiklan mukaisesti.
(2)
Jotta voidaan ottaa huomioon Ukrainan ennennäkemättömät turvallisuuteen liittyvät, poliittiset ja taloudelliset haasteet ja tukea Ukrainan taloutta, ei ole aiheellista odottaa assosiaatiosopimuksen DCFTA:ta koskevien määräysten voimaantuloa vaan panna ne täytäntöön ennakkoon myöntämällä yksipuolinen tullietuuskohtelu ja aloittaa yksipuolisesti Ukrainasta peräisin oleviin tavaroihin unionissa sovellettavien tullien alentaminen tai poistaminen assosiaatiosopimuksen liitteessä IA esitetyn myönnytysluettelon mukaisesti.
(3)
Petosriskien ehkäisemiseksi yksipuolisten tullietuuksien myöntämisen edellytyksenä olisi oltava, että Ukraina noudattaa tuotteiden alkuperää koskevia sääntöjä ja niihin liittyviä menettelyjä sekä osallistuu tehokkaaseen hallinnolliseen yhteistyöhön unionin kanssa. Lisäksi Ukrainan olisi pidättäydyttävä ottamasta käyttöön uusia tulleja tai vaikutukseltaan niitä vastaavia maksuja tai uusia määrällisiä rajoituksia tai vaikutukseltaan niitä vastaavia toimenpiteitä unionista peräisin olevassa tuonnissa tai lisäämästä voimassa olevien tullien tai maksujen määriä tai ottamasta käyttöön mitään muita rajoituksia.
(4)
On tarpeen säätää yhteisen tullitariffin mukaisten tullien käyttöönotosta sellaisten tuotteiden osalta, jotka komission tutkimuksen perusteella aiheuttavat tai uhkaavat aiheuttaa vakavia vaikeuksia samankaltaisten tai suoraan kilpailevien tuotteiden unionin tuottajille.
(5)
Mikäli jotain tässä asetuksessa säädettyä edellytystä ei noudateta, komissiolle olisi siirrettävä täytäntöönpanovaltaa keskeyttää etuusjärjestely tilapäisesti kokonaan tai osittain. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (1) mukaisesti.
(6)
Tätä asetusta sovelletaan siihen saakka kunnes assosiaatiosopimuksen IV luku (kauppa ja kaupan liitännäistoimenpiteet) tulee voimaan tai, tapauksen mukaan, kunnes sitä sovelletaan väliaikaisesti, ja enintään 1 päivään marraskuuta 2014 saakka.
(7)
Asian kiireellisyyden vuoksi olisi poikettava Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta,
OVAT HYVÄKSYNEET TÄMÄN ASETUKSEN:
1 artikla
Etuusjärjestely
Ukrainasta peräisin oleviin tavaroihin sovellettavia tulleja alennetaan tai ne poistetaan liitteen I mukaisesti.
2 artikla
Etuusjärjestelyn edellytykset
Oikeus hyödyntää 1 artiklalla käyttöön otettua etuusjärjestelyä edellyttää sitä, että Ukraina
a)
noudattaa komission asetuksen (ETY) N:o 2454/93 (2) IV osaston 2 luvun 2 jaksossa tarkoitettuja tuotteiden alkuperää koskevia sääntöjä ja niihin liittyviä menettelyjä;
b)
noudattaa asetuksen (ETY) N:o 2454/93121 ja 122 artiklassa säädettyjä hallinnollisen yhteistyön menetelmiä;
c)
osallistuu tehokkaaseen hallinnolliseen yhteistyöhön unionin kanssa petosriskien ehkäisemiseksi;
d)
pidättäytyy ottamasta käyttöön uusia tulleja tai vaikutukseltaan vastaavia maksuja ja uusia määrällisiä rajoituksia tai vaikutukseltaan vastaavia toimenpiteitä unionista peräisin olevassa tuonnissa tai lisäämästä voimassa olevien tullien ja maksujen määriä ja ottamasta käyttöön mitään muita rajoituksia ... päivästä …kuuta 23 päivänä huhtikuu 2014.
3 artikla
Tariffikiintiöiden käyttö
1. Liitteissä II ja III lueteltuja tuotteita saa tuoda unioniin mainituissa liitteissä vahvistettujen unionin tariffikiintiöiden rajoissa.
2. Komissio hallinnoi edellä 1 kohdassa tarkoitettuja tariffikiintiöitä asetuksen (ETY) N:o 2454/93308 a, 308 b ja 308 c artiklan mukaisesti lukuun ottamatta tämän asetuksen liitteessä III tarkoitettuja tiettyjä maataloustuotteita koskevia tariffikiintiötä.
3. Komissio hallinnoi tämän asetuksen liitteessä III tarkoitettuja tiettyjä maataloustuotteita koskevia tariffikiintiöitä Euroopan parlamentin ja neuvoston asetuksen (EU) N:o 1308/2013 (3) 184 artiklan mukaisesti vahvistettujen sääntöjen nojalla.
4 artikla
Väliaikainen keskeyttäminen
Jos komissio katsoo, että on tarpeeksi näyttöä siitä, että 2 artiklassa vahvistettuja edellytyksiä ei noudateta, se voi hyväksyä täytäntöönpanosäädöksiä keskeyttääkseen tilapäisesti tässä asetuksessa säädetyn etuusjärjestelyn kokonaan tai osittain. Nämä täytäntöönpanosäädökset hyväksytään 6 artiklan 2 kohdassa tarkoitettua tarkastelumenettelyä noudattaen.
5 artikla
Suojalauseke
Jos tämän asetuksen liitteessä I mainitun Ukrainasta peräisin olevan tuotteen tuonti aiheuttaa tai uhkaa aiheuttaa vakavia vaikeuksia samankaltaisten tai suoraan kilpailevien tuotteiden unionin tuottajille, komissio voi ottaa tällaisessa tuonnissa yhteisen tullitariffin mukaisen tullin uudelleen käyttöön neuvoston asetuksen (EY) N:o 55/2008 (4) 11 ja 11 a artiklassa vahvistettujen edellytysten ja menettelyjen mukaisesti, joita sovelletaan soveltuvin osin.
6 artikla
Komiteamenettely
1. Tämän asetuksen 3 artiklan 2 kohdan ja 4 artiklan soveltamiseksi komissiota avustaa neuvoston asetuksen (ETY) N:o 2913/92 (5) 248 a artiklalla perustettu tullikoodeksikomitea. Tämä komitea on asetuksessa (EU) N:o 182/2011 tarkoitettu komitea.
2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.
7 artikla
Voimaantulo ja soveltaminen
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Sitä sovelletaan siihen saakka kunnes assosiaatiosopimus tulee voimaan tai, tapauksen mukaan, kunnes sitä sovelletaan väliaikaisesti, ja enintään 1 päivään marraskuuta 2014 saakka. Mikäli tämän asetuksen soveltaminen päättyy ennen mainittua päivämäärää, komissio julkaisee ilmoituksen Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 16 päivänä huhtikuu 2014.

Labels: 3
15
18